钦定古今图书集成/明伦汇编/官常典/第185卷 > 赵憙
## 钦定古今图书集成/明伦汇编/官常典/第185卷 > 赵憙

按《后汉书》本传：“憙字伯阳，南阳宛人也。少有节操。从
兄为人所杀，无子。憙年十五，常思报之。乃挟兵结客，
后遂往复仇。而仇家皆疾病，无相距者。憙以因疾报
杀，非仁者心，且释之而去。顾谓仇曰：‘尔曹若健，远相
避也’。仇皆卧自搏。后病愈，悉自缚诣憙，憙不与相见后竟杀之。更始即位，舞阴大姓李氏拥城不下，更始”
遣柱天将军李宝降之，不肯，云：“闻宛之赵氏有孤孙
憙，信义著名，愿得降之。”更始乃征憙。憙年未二十，既
引见，更始笑曰：“茧栗犊岂能负重致远乎？”即除为郎
中，行偏将军事，使诣舞阴，而李氏遂降。憙因进入颍
川，击诸不下者，历汝南界还宛。更始大悦，谓憙曰：“卿
名家驹，努力勉之。”会王莽遣王寻、王邑将兵出关，更
始乃拜憙为五威偏将军，使助诸将拒寻、邑于昆阳。
光武破寻、邑，憙被创，有战劳，还拜中郎将，封勇功侯。
更始败，憙为赤眉兵所围，迫急，乃逾屋亡走，与所友
善韩仲伯等数十人，携小弱，越山阻，径出武关。仲伯
以妇色美，虑有强暴者而己受其害，欲弃之于道。憙
责怒不听，因以泥涂仲伯妇面，载以鹿车，身自推之。
每道逢贼，或欲逼略，憙辄言其病状，以此得免。既入
丹水，遇更始亲属，皆裸跣涂炭，饥困不能前。憙见之
悲感，所装缣帛资粮，悉以与之，将护归乡里。时邓奉
反于南阳，憙素与奉善，数遗书切责之，而谗者因言
憙与奉合谋，帝以为疑。及奉败，帝得憙书，乃惊曰：“赵
憙真长者也！”即征憙，引见，赐鞍马，待诏公车。时江南
未宾，道路不通，以憙守简阳侯相。憙不肯受兵，单车
驰之。简阳吏民不欲内憙，憙乃告譬呼城中大人，示
以国家威信，其帅即开门面缚自归，由是诸营壁悉
降。荆州牧奏憙才任理剧，诏以为平林侯相。攻击群
贼，安集已降者，县邑平定。后拜怀令。大姓李子春先
为琅邪相，豪猾并兼，为人所患。憙下车，闻其二孙杀
人，事未发觉，即穷诘其奸，收考子春二孙自杀。京师
为请者数十，终不听。时赵王良疾病将终，车驾亲临
王，问所欲言。王曰：“素与李子春厚，今犯罪，怀令赵憙
欲杀之，愿乞其命。”帝曰：“吏奉法律，不可枉也。更道它
所欲。”王无复言。既薨，帝追感赵王，乃贳出子春。其年，
迁憙平原太守。时平原多盗贼，憙与诸郡讨捕，斩其
渠帅，馀党当坐者数千人。憙上言“恶恶止其身，可一
切徙京师近郡。”帝从之，乃悉移置颍川、陈留。于是擢
举义行，诛锄奸恶。后青州大蝗，侵入平原界辄死，岁
屡有年，百姓歌之。二十六年，帝延集内戚，䜩会欢甚，
诸夫人各各前言：赵憙笃义多恩，往遭赤眉出长安，
皆为憙所济活。帝甚嘉之。后征憙入为太仆，引见，谓
曰：“卿非但为英雄所保也，妇人亦怀卿之恩。”厚加赏
赐。二十七年，拜太尉，赐爵关内侯。时南单于称臣，乌
桓、鲜卑并来入朝。帝令憙典边事，思为久长，规憙上
复缘边诸郡，幽、并二州由是而定。三十年，憙上言“宜
封禅，正三雍之礼。”中元元年，从封泰山。及帝崩，憙受
遗诏，典丧礼。是时藩王皆在京师，自王莽篡乱，旧典
不存，皇太子与东海王等杂止同席，宪章无序。憙乃
正色，横剑殿阶，扶下诸王，以明尊卑。时藩国官属出
入宫省，与百僚无别，憙乃表奏谒者将护，分止它县，
诸王并令就邸，唯朝晡入临，整礼仪，严门卫，内外肃
然。永平元年，封节乡侯。三年春，坐考中山相薛修事
不实免。其冬，代窦融为卫尉。八年，代虞延行太尉事，
居府如真。后遭母忧，上疏乞身行丧礼。显宗不许，遣
使者为释服，赏赐恩宠甚渥。憙内典宿卫，外干宰职，
正身立朝，未尝懈惰。及帝崩，复典丧事，再奉大行，礼
事修举。肃宗即位，进为太傅、录尚书事。擢诸子为郎
吏者七人。长子代，给事黄门。建初五年，憙疾病，帝亲
幸视，及薨，车驾往临吊，时年八十四。谥曰“正侯。”子代
嗣。